รมช.คมนาคม ชงรถไฟทางคู่ 3 สาย เข้าครม. สิ้นเดือนนี้
รมช.คมนาคม ชงรถไฟทางคู่ 3 สาย เข้าครม. สิ้นเดือนนี้
10 ส.ค. 2559

นายออมสิน ชีวะพฤกษ์ รมช.คมนาคม เปิดเผยว่า โครงการรถไฟทางคู่ 3 สาย วงเงินรวมกว่า 5.5 หมื่นล้านบาทที่เพิ่งผ่านอนุมัติจากคณะกรรมการพัฒนาเศรษฐกิจและสังคมแห่งชาติ(สศช.) จะสามารถนำเสนอต่อคณะรัฐมนตรี (ครม.) ให้พิจารณาภายในเดือน ส.ค.นี้ โดยหลังจากนี้จะนำเสนอให้อีก 3 หน่วยงานให้ความเห็นชอบก่อน ได้แก่ คณะกรรมการนโยบายรัฐวิสาหกิจ (คนร.) สำนักงบประมาณ และกระทรวงการคลัง
“คงไม่ช้า เพราะทุกหน่วยงานก็พยายามจะช่วยเร่งโครงการให้เร็ว” รมช.คมนาคม กล่าว
สำหรับโครงการรถไฟทางคู่ 3 เส้นทาง ได้แก่ 1.เส้นทางนครปฐม-หัวหิน ระยะทาง 165 กิโลเมตร วงเงินลงทุน 20,306.53 ล้านบาท 2.เส้นทางลพบุรี-ปากน้ำโพ ระยะทาง 148 กิโลเมตร วงเงินลงทุน 24,840.96 ล้านบาท และ 3. เส้นทางหัวหิน-ประจวบคีรีขันธ์ ระยะทาง 90 กิโลเมตร วงเงินลงทุน 10,301.95 ล้านบาท
ด้านนายวุฒิชาติ กัลยาณมิตร ผู้ว่าการรถไฟแห่งประเทศไทย (รฟท.) กล่าวว่า โครงการถไฟทางคู่ ช่วงประจวบคีรีขันธ์-ชุมพร ระยะทาง 167 กม.วงเงิน 17,291 ล้านบาท คาดจะเปิดประมูลได้ภายในเดือน ส.ค.นี้ ขณะที่โครงการรถไฟทางคู่อีก 3 เส้นทางที่เพิ่งได้รับอนุมัติจาก สศช. นั้น ก็คาดว่าจะเปิดประมูลได้ทันภายใน ส.ค.นี้เช่นกัน